wickkiey/tamil-wikipedia-chunked huggingface dataset:
# குயின் (இசைக்குழு)

**குயின்** (*Queen*) 1970இல் இலண்டனில் உருவான பிரித்தானிய ராக் இசைக்குழு ஆகும். இக்குழு உருவான காலத்தில் பிரெஃடி மெர்குரி (முதன்மை பாடகர், பியானோ), பிரியன் மே (கிட்டார், பாட்டு), ஜான் டெக்கான் (அடித்தொனி கிட்டார்), மற்றும் இரோசர் டெய்லர் (முரசு, பாட்டு) உறுப்பினர்களாக இருந்தனர். இக்குழுவின் துவக்க கால இசைப்படைப்புகள் மேலெழும் இராக், கடின ராக் மற்றும் கன மெட்டல் இரகங்களில் அமைந்திருந்தன. தற்போது வளர்ந்தநிலையில் மெதுவே பாரம்பரிய, வானொலிக்கு உகந்த, பலதரப்பட்ட இசையாக்கங்களை வெளிப்படுத்துகின்றனர்.  
நவம்பர் 24, 1991இல் பிரெஃடி மெர்குரி எய்ட்சு-தொடர்புள்ள நோயினால் இயற்கை எய்தினார். 1997இல் ஜான் டெக்கான் தமது குடும்பத்துடன் கூடுதல் நேரம் கழிக்க விரும்பி ஓய்வு பெற்றார். மற்ற இரு உறுப்பினர்களும் பவுல் இரோசர்சுடன் 2005இலிருந்து 2009 வரை உலகெங்கும் கச்சேரிகளை நடத்தி வந்தனர். இக்குழுவின் மிகப்பெரும் மூன்று பரவலான புகழ்பெற்ற இசைப்பாடல்களாக "வீ வில் ராக் யூ", "வீ ஆர் தி சாம்பியன்சு" மற்றும் "பொகீமியன் ராப்சோடி" விளங்கின.  
குயின் இசைக்குழு மொத்தம் தரவரிசைப் பட்டியலில் முதலாவதாக வந்த 18 இசைத்தொகுப்புகளையும் 18 தனிப்பாட்டுக்களையும் 10 இசைக் குறுவட்டுக்களையும் வெளியிட்டுள்ளனர். இவர்களது வட்டுகளின் சாதனை விற்பனை 150 மில்லியனிலிருந்து 300 மில்லியனாக மதிப்பிடப்படுகிறது; உலகின் மிகக் கூடுதலாக விற்பனையாகும் கலைக்குழுக்களில் ஒன்றாக இந்த இசைக்குழு விளங்குகிறது. பிரித்தானிய இசைத்தட்டுத் தொழில் வழங்கும் *பிரித்தானிய இசைக்கு மிகச்சிறந்த பங்களிப்பிற்கான விருது* 1990இல் இவர்களுக்கு வழங்கப்பட்டது. 2001இல் ராக் மற்றும் ரோல் இசை புகழ்மையத்தில் (Rock and Roll Hall of Fame) இடம் பெற்றனர்.
# கலியுக வரதராச பெருமாள் கோயில்

**கலியுக வரதராச பெருமாள் கோவில்** (*Kaliyuga Varadaraja Perumal Temple*) இந்தியாவின் தமிழ்நாடு மாநிலம் அரியலூர் மாவட்டத்தில், அரியலூரிலிருந்து ஐந்து கிலோ மீட்டர் தொலைவிலுள்ள கல்லங்குறிச்சி என்ற ஊரில் அமைந்துள்ள ஒரு பெருமாள் கோயில் ஆகும். இக்கோவிலை கல்லங்குறிச்சி பெருமாள் கோயில் என்றும் அழைக்கின்றனர். விசயநகரப் பேரரசின் நாயக்க மன்னர்கள் காலத்தை சேர்ந்த பழமை வாய்ந்த இத்திருத்தலத்தில் ஆண்டுதோறும் இராமநவமி அன்று அதிகாலை கொடியேற்றத்துடன் தொடங்கி, தொடர்ந்து 10 நாட்கள் பெருவிழா நடைபெறுகிறது. இந்தப் பெருவிழாவின் போது தோ்த் திருவிழா முக்கியமானதாக உள்ளது. இங்கு புரட்டாசி சனிக்கிழமைகளில் சிறப்பு பூசைகள் நடத்தப்படுகிறன. மகா சிவராத்திரி அன்று திருமாலுக்குச் சிறப்பு அபிஷேகம் செய்யப்படுகிறது.  
இந்தக் கோயிலில் உள்ள பெருமாள், கம்பத்தில் நாமத்தோடு உருவம் இல்லாமல் அருள்பாலிக்கிறார். அந்தக் கம்பத்தின் கீழே ஆஞ்சநேயர் இருக்கிறார். இந்த ஆஞ்சநேயர் ருத்ர அம்சம் கொண்டவராக விளங்குகிறார். இவர் கதை இல்லாமல் வடக்குமுகம் பார்த்த ஒரு கண் ஆஞ்சநேயராக உள்ளார்.
# கலியுக வரதராச பெருமாள் கோயில்

## கோயில் பற்றிய கதை

1751-ஆம் ஆண்டு காலகட்டத்தில் அரியலூர் மாவட்டம் கோப்பிலியன்குடிக்காடு கிராமத்தைச் சேர்ந்த மங்கான் படையாட்சி எனும் பெரும் விவசாயி இருந்தார். அவர் நிறைய மாடுகளைக் கொண்டிருந்தார். அவற்றில், சினைமாடு ஒன்று மேய்ச்சலுக்குச் சென்று திரும்பிவராமல் போனது. அவர் அந்த மாட்டை பல இடங்களில் தேடிப்பார்த்தும் கிடைக்கவில்லை. இந்நிலையில் அவரது கனவில் வந்த பெரியவர் ஒருவர், *காணாமல் போன பசு இரண்டு மைல் தொலைவில் உள்ள ஆலமரத்துக்கும், மாவிலங்கை மரத்துக்கும் இடையில் உள்ள சங்கு இலைப் புதரில் கன்றுடன் உள்ளது* என்று கூறி மறைந்தார்.  
மறுநாள் காலை, கனவில் சொல்லப்பட்ட இடத்துக்குச் சென்றார் மங்கான் படையாட்சி. அங்கு கன்றுடன் நின்றிருந்த பசு அங்கு சாய்ந்துகிடந்த ஒரு கல் கம்பத்தின்மீது தானாகவே பாலைச் சொரிந்திருந்தது. அதன்பின், ஏழாவது நாள் இரவு மீண்டும் மங்கான் படையாட்சி கனவில் தோன்றிய பெரியவர், கல் கம்பத்தை நிலைநிறுத்தி நாளும் வணங்குமாறு கூறினார். மேலும் அவர் கலியுகத்தார் கவலையை நீக்கவே தோன்றியதாகவும் தானே கலியுக வரதராசப் பெருமாள் எனக் கூறி மறைந்தார். பின்னர், மங்கான் படையாட்சியால் அந்த 12 அடி உயரமுள்ள கல்கம்பம் கல்லங்குறிச்சி கிராமத்தில் நிலைநிறுத்தப்பட்டு இந்தக் கோயில் கட்டப்பட்டது.
# கலியுக வரதராச பெருமாள் கோயில்

## வணங்குதல்

பக்தர்கள் தாங்கள் கொண்டு வரும் தானியங்களை நேர்த்திக்கடனாக செலுத்தி பெருமாளை வணங்குகின்றனர். தானியங்கள் தனித்தனியாகப் பிரிக்கப்பட்டு கிடங்கு போல காணப்படும் அறைகளில் தனித்தனியாக நேர்த்தியாக வைக்கப்படுகின்றன. பிரார்த்தனை நிறைவேறியவர்கள் இக்கோயிலுக்காக வேண்டி ஆடுகளின் கழுத்தில் குறிப்பு வைத்து கட்டிவிடும் பழக்கமும் உள்ளது. அவ்வாறு பிரார்த்தனைக்கான ஆடுகளை யாரும் பிடிப்பதில்லை. அந்த ஆடுகள் மிகவும் மரியாதையோடு நடத்தப்படுகின்றன.
# பேரையூர் நாகநாதசுவாமி கோயில்

புதுக்கோட்டை மாவட்டம் திருமயம் வட்டம் பேரையூர் என்னும் கிராமத்தில் **நாகநாதசுவாமி கோயில்** அமைந்துள்ளது.
# பேரையூர் நாகநாதசுவாமி கோயில்

## அமைவிடம்

புதுக்கோட்டை-பொன்னமராவதி சாலையில் புதுக்கோட்டையில் இருந்து 12 கி.மீ. தொலைவில் அமைந்துள்ள இக்கோயில் தமிழகத்தில் உள்ள நாகர் கோயில்களில் குறிப்பிடத்தக்க கோயிலாகும்.
# பேரையூர் நாகநாதசுவாமி கோயில்

## இறைவன், இறைவி

இங்கு கோயில் கொண்டுள்ள இறைவன் நாகநாதசுவாமி, இறைவி பிரகதாம்பாள்.
# பேரையூர் நாகநாதசுவாமி கோயில்

## நாகராஜா வழிபாடு

கோயில் வளாகத்தில் பக்தர்களால் காணிக்கையாக தரப்பட்ட 6 அங்குலம் முதல் 2 அடி வரையிலான கருங்கல்லால் ஆன நாகங்களைக் காணலாம். அவ்வாறு வழங்கப்பட்ட காணிக்கைகளில் பலவற்றை கோயில்களின் சுற்றுச்சுவர்களில் அமைத்துள்ளனர். இயற்கை வழிபாட்டின் ஆரம்ப கால நிலையில் நாக வழிபாடும் அமையும். இக்கோயிலில் 1865, 1977 மற்றும் 1989இல் குடமுழுக்குகள் நடைபெற்றுள்ளன.
# பேரையூர் நாகநாதசுவாமி கோயில்

## கல்வெட்டு

இக்கோயிலில் இராஜேந்திர சோழன் காலத்தைச் சேர்ந்த (பொ.ஊ. 1012-1044) கல்வெட்டுக்கள் உள்ளன. பிற சோழ மன்னர்கள், பாண்டியர்கள், விஜயநகர மன்னர்கள், அறந்தாங்கி மற்றும் புதுக்கோட்டைத் தொண்டைமான்கள் உள்ளிட்ட பலருடைய கல்வெட்டுக்கள் இக்கோயிலில் உள்ளன.
# பேரையூர் நாகநாதசுவாமி கோயில்

## மற்றொரு கோயில்

இவ்வூரிலுள்ள மற்றொரு சிவன் கோயில் தேவார வைப்புத்தலமான தேவநாதசுவாமி கோயில் ஆகும்.
# இதயம் (திரைப்படம்)

***இதயம்*** 1991ஆம் ஆண்டு வெளிவந்த ஓர் இந்தியத் தமிழ்த் திரைப்படமாகும். இதுவே இயக்குநர் கதிர் இயக்கிய முதல் திரைப்படமாகும். முரளியும் ஹீராவும் நடித்த இக்காதல் திரைப்படம் 1990களின் ஒரு மிகச்சிறந்த வெற்றிப்படமாகவும், பின்னர் வந்த காதல்கருத் திரைப்படங்களுக்கு ஒரு முன்னோடியாகவும் திகழ்ந்தது.
# இதயம் (திரைப்படம்)

## கதை

கிராமத்திலிருந்து சென்னை வந்து மருத்துவக் கல்லூரியில் சேர்ந்து படிக்கும் முரளி, தன்னுடன் படிக்கும் ஹீராவைக் காதலிக்கிறார். ஆனால் தனது தாழ்வு மனப்பான்மையாலும் கூச்ச இயல்பாலும் அதை அவரிடம் சொல்ல முடிவதில்லை. இப்பின்னணியில் அவர் ஹீராவிடம் காதலைச் சொல்ல முயலும் பல காட்சிகள் இப்படத்தில் குறிப்பிடத்தக்கன. பின்னர் ஹீரா வேறொருவரைக் காதலிக்கிறார் என்று தவறாக நினைக்கிறார், ஆனால் உண்மையில் ஹீரா தன் உடன்பிறந்தவரையும் அவரது காதலனையும் இணைக்கவே உதவி செய்கிறார்.  
படிப்பை முடித்துச் செல்லும்வரை தன் காதலை அவர் சொல்வதில்லை. இறுதியாக ஹீரா இவரது காதலைப் புரிந்துகொள்ளவரும்போது முரளிக்கு இதயநோய் இருப்பதாக கண்டறியப்படுவதோடு அவரால் எந்தவொரு மகிழ்செய்தியையோ துயரச்செய்தியையோ தாங்கமுடியாது என்பதும் தெரியவருவதால் கதையில் திருப்பம் ஏற்படுகிறது.
# இதயம் (திரைப்படம்)

## இசை

இப்படத்தின் பின்னணி இசையையும் பாடல்களையும் இளையராஜா அமைத்துள்ளார். பாடல் வரிகளை வாலியும் பிறைசூடனும் எழுதியுள்ளனர். இப்படத்தின் அனைத்துப் பாடல்களும் மிகப்பெரும் வெற்றிப்பாடல்கள் ஆகும்.  
| எண் | பாடல் | பாடலாசிரியர் | பாடியவர்கள் |  |
| --- | --- | --- | --- | --- |
| 1 | *ஏப்ரல் மேயிலே* | வாலி | இளையராஜா, தீபன் சக்ரவர்த்தி, எஸ். என். சுரேந்தர் |  |
| 2 | *பொட்டு வைத்த ஒரு வட்டநிலா* | வாலி | கே. ஜே. யேசுதாஸ் |  |
| 3 | *ஓ பார்ட்டி நல்ல* | வாலி | மலேசியா வாசுதேவன் |  |
| 4 | *பூங்கொடிதான் பூத்ததம்மா* | வாலி | எஸ். பி. பாலசுப்பிரமணியம் |  |
| 5 | *இதயமே இதயமே* | பிறைசூடன் | எஸ். பி. பாலசுப்பிரமணியம் | } |  
மேலும் இப்படம் அதன் கதையோடு ஒத்திசையும் அருமையான பின்னணி இசைக்காக பெயர்பெற்றது.
# இதயம் (திரைப்படம்)

## துணுக்குகள்

- இதுவே இயக்குநர் கதிரும் இளையராஜாவும் சேர்ந்து பணிபுரிந்த ஒரே திரைப்படமாகும்.
- பிற்காலத்தில் மிகப்பெரிய திரைநடனக் கலைஞராகவும் இயக்குனராகவும் வந்த பிரபுதேவா இத்திரைப்படத்தில் "ஏப்ரல் மேயிலே" பாடலில் முதன்மை நடன கலைஞராக அறிமுகமானார். (இதற்கு முன்பே அக்னி நட்சத்திரம் போன்ற திரைப்படங்களில் இவர் பின்னணியில் ஆடியிருந்தார்)
- அதே பாடலின் தொடக்கத்தில் பிரபுதேவாவின் அண்ணனும் மற்றொரு புகழ்பெற்ற நடன அமைப்பாளருமான ராஜூ சுந்தரமும் பின்னணியில் வருகிறார் என்பது குறிப்பிடத்தக்கது.
# சு. கிருஷ்ணமூர்த்தி

**சுப்பிரமணியன் கிருஷ்ணமூர்த்தி** (1929 - செப்டம்பர் 7, 2014) தமிழக எழுத்தாளர். வங்காள மொழியில் இருந்து தமிழுக்கு ஏராளமான புனைவிலக்கியங்களையும் கட்டுரைகளையும் மொழியாக்கம் செய்தவர். திருக்குறள், பாரதியார் கவிதைகள்,குருதிப்புனல் உள்பட 50 க்கும் மேற்பட்ட தமிழ் இலக்கியங்களை வங்க மொழியில் மொழிபெயர்த்தவர்.
# சு. கிருஷ்ணமூர்த்தி

## வாழ்க்கைக் குறிப்பு

கிருஷ்ணமூர்த்தி புதுக்கோட்டையில் 1929 ஆம் ஆண்டு பிறந்தார். புதுக்கோட்டை ராஜா கல்லூரியில் இளங்கலைப் பட்டப்படிப்பை முடித்தார். நாக்பூர் பல்கலைக்கழகத்தில் முதுகலைப் பட்டம் பெற்றார். தமிழ் தவிர சமக்கிருதம், இந்தி, மற்றும் செருமானிய மொழிகளில் முறையாகத் தேர்ச்சி பெற்றார். சென்னையில் நடுவண் அரசு கணக்காய்வாளராகப் பணியாற்றிய பின்னர் 1955 ஆம் ஆண்டில் கல்கத்தாவுக்கு இடமாற்றம் பெற்றார். அங்கு அவர் வங்காள மொழியைக் கற்றுத் தேர்ந்தார். கல்கத்தா தமிழ்ச் சங்கத்தில் உறுப்பினராக இருந்தார். 3 ஆண்டுகள் தில்லியிலும் பணியாற்றி 1987 ஆம் ஆண்டில் ஓய்வு பெற்றார்.
# சு. கிருஷ்ணமூர்த்தி

## எழுத்துலகில்

தமிழில் சிறுகதைகள் எழுதி இலக்கிய உலகிற்கு அறிமுகமானார். *நன்றிக்கு ஒரு விலை*, *மனிதம்* இவர் எழுதி வெளியிட்ட குறிப்பிடத்தக்க சிறுகதைத் தொகுப்பாகும். ஆங்கிலத்திலும் இவரது சிறுகதைத் தொகுதிகள் வெளிவந்துள்ளன. காஜி நஸ்ருல் இஸ்லாம், சரத் சந்திர சட்டோபாத்யாய, ப்ரேம்சந்த், வித்யாசாகர் போன்றோரின் வாழ்க்கை வரலாறுகளைத் தமிழில் எழுதியுள்ளார். நஸ்ருல் இசுலாம் நூலுக்காக இலக்கியச் சிந்தனை விருது பெற்றார்.  
வங்காள மொழியிலிருந்து ஆங்கிலத்திற்கு பல நூல்களை மொழிபெயர்ப்பு செய்துள்ளார். இந்திரா பார்த்தசாரதி எழுதிய *குருதிப் புனல்* என்ற புதினத்தை வங்காள மொழியில் ரக்த போன்யா என்ற தலைப்பில் மொழிபெயர்த்து சாகித்ய அகாதெமி பரிசும், வங்காள
சாகித்திய சம்மேளனப் பரிசும் பெற்றார். வங்க மொழியில் இருந்து 36 நூல்களைத் தமிழுக்கு மொழிபெயர்த்துள்ளார்.  
அவரது *magnum opus,* ஆங்கிலத்தில் அவர் மொழிபெயர்த்துள்ள சிலப்பதிகாரத்தை *Magnum Opus* என்ற நூலாக ஆங்கிலத்தில் எழுதி வெளியிட்டார்.  
சு.கிருஷ்ணமூர்த்தி *நான் கடந்துவந்த பாதை* என்ற பெயரில் தன் வாழ்க்கையை நூலாக எழுதியிருக்கிறார்.
# சு. கிருஷ்ணமூர்த்தி

## விருதுகள்

- சாகித்திய அகாதமி விருது
- வங்காள சாகித்ய அக்காதமியின் *லீலா ராய் ஸ்மாரக் விருது*
# சு. கிருஷ்ணமூர்த்தி

## மறைவு

சு. கிருஷ்ணமூர்த்தி 2014 செப்டம்பர் 7 அன்று காலமானார். இவருக்கு உஷா பஞ்சாபகேசன் என்ற மகளும், ராதாகிருஷ்ணன் என்ற மகனும் உள்ளனர்.
# முழையூர் பரசுநாதசுவாமி திருக்கோயில்

தஞ்சாவூர் மாவட்டம் கும்பகோணம் வட்டம் பட்டீஸ்வரம் அருகே முழையூரில் பழையாறை வடதளி இருக்கும் இடத்திற்கு அருகில் அக்கோயிலுக்கு இணையாக தென்புறம் மேற்கு நோக்கியவண்ணம் உள்ள கற்றளியே **பரசுநாத சுவாமி கோயில்** ஆகும். இது தென்தளியாகும். இது ஒரு தேவார வைப்புத்தலமாகும்.
# முழையூர் பரசுநாதசுவாமி திருக்கோயில்

## அமைவிடம்

கும்பகோணம்-தஞ்சாவூர் சாலையில் தாராசுரம் சென்று அங்கிருந்து பட்டீச்சரம் சாலையில், சாலை பிரியும் இடத்தில் இடப்புறமாக நேர்ச்சாலையில் சென்றால் முழையூரை அடையலாம். கும்பகோணத்திலிருந்து பேருந்து மூலம் இவ்வூரை அடையலாம்.
# முழையூர் பரசுநாதசுவாமி திருக்கோயில்

## அமைப்பு

சோழர் காலக் கட்டுமானக்கோயிலாக உள்ள இக்கோயிலில் பல்லவர் கால எச்சங்களாக சண்டிசர் போன்ற சில சிற்பங்கள் உள்ளன.
# முழையூர் பரசுநாதசுவாமி திருக்கோயில்

## இறைவன், இறைவி

இக்கோயிலில் உறையும் இறைவன் பரசுநாதர், இறைவி ஞானாம்பிகை.
# முழையூர் பரசுநாதசுவாமி திருக்கோயில்

## கல்வெட்டு

தஞ்சைப் பெரிய கோயிலில் காணப்படும் கல்வெட்டுக்களில் பழையாறை தென்தளி எனப்படும் திருக்கோயிலில் பணிபுரிந்த நக்கன் பெற்ற திரு, நக்கன் ஆச்சம், சிறிய நக்கன் ஆச்சி, நக்கன் பட்டி என்ற நான்கு ஆடல் மகளிரைத் தஞ்சை பெரிய கோயிலுக்காக இராஜராஜசோழன் மாற்றம் செய்து நியமித்தான் என்ற குறிப்பு காணப்படுகிறது. மாமன்னன் குறிப்பிடும் பழையாறை தென்தளி என்பது இக்கோயிலே என்பதில் ஐயமில்லை.
# இந்திய வானியல் தொலைநோக்கு நிலையம்

**இந்திய வானியல் தொலைநோக்கு நிலையம்** (*Indian Astronomical Observatory*, IAO), இந்தியாவின் லடாக் பகுதியில் லே என்ற ஊரில் அமைந்துள்ள ஒரு தொலைநோக்கு நிலையம் ஆகும். இந்திய வானியற்பியல் மையம், பெங்களூர். இது இந்திய வானியற்பியல் மையத்தினால் அமைக்கப்பட்டது.
# இந்திய வானியல் தொலைநோக்கு நிலையம்

## அமைவிடம்

இமய மலைப் பகுதியில் இருக்கும் லடாக் மாவட்டத்தின் தலைநகரம் லே. இதற்குத் தென்கிழக்கில் கடல் மட்டத்திலிருந்து நாலரை கிலோ மீட்டர் (4,517 மீட்டர்) உயரத்தில் சிந்து நதியும் ஹன்லே நதியும் பாயும் சிற்றூர்தான் ஹன்லே. அங்கிருக்கும் சரஸ்வதி சிகரத்தின் முகட்டில்தான் ஹன்லே தொலைநோக்கி மையம் நிறுவப்பெற்றிருக்கிறது.
# இந்திய வானியல் தொலைநோக்கு நிலையம்

## பின்னணி

இந்திய வானியல் நிறுவனத்தின் முன்னாள் இயக்குநர் பேராசிரியர் ராம்நாத் கவுசிக் இந்த விண்வெளி மையம் அமைப்பதில் பெரும் பங்காற்றினார். பனிப்பொழிவு, பாறைச் சரிவு போன்ற பல இயற்கை தடைகளைத் தாண்டி 20 டன்களுக்கு மேல் எடையுள்ள கட்டிட அமைப்பை நிறுவ இந்திய இராணுவம் பெரும் உதவி செய்துள்ளது. தற்பொழுது இந்த மையத்தை அணுகும் சாலையின் பராமரிப்பு இந்திய இராணுவத்தின் வசமே உள்ளது.
# இந்திய வானியல் தொலைநோக்கு நிலையம்

## சந்திரா தொலைநோக்கி

இயற்பியலுக்கான நோபல் பரிசு வென்ற சந்திரசேகரின் நினைவாக ஹன்லே அமைப்பில் நிறுவப்பட்டுள்ள தொலைநோக்கிக்குச் சந்திரா என்று பெயர் சூட்டப்பட்டுள்ளது. இதன் விட்டம் இரண்டு மீட்டர். இது போக காமாகதிர்கள், அகச்சிவப்புக் கதிர்கள் முதலியவற்றைப் படமெடுக்கும் புகைப்படக் கருவிகளும் பொருத்தப்பெற்றுள்ளன. ஹன்லே மையத்துக்குத் தேவையான மின்சாரம் சூரிய ஒளி மூலம் பெறப்படுகிறது .
# இந்திய வானியல் தொலைநோக்கு நிலையம்

## இயக்கம்

ஹன்லே தொலைநோக்கி மையத்தில் பெறப்படும் தகவல்கள் பெங்களூருவில் உள்ள ஹொசகோட் பகுதியில் அமைத்திருக்கும் இந்திய வானியற்பியல் மையத்துக்கு அனுப்பப்படுகிறது. ஹன்லே மையத்தின் முழுக் கட்டுப்பாடும் இந்த மையத்திடமே உள்ளது.
# இந்திய வானியல் தொலைநோக்கு நிலையம்

## இடர்ப்பாடுகள்

மாசும் தூசும் இல்லாத வானவெளி, இரவில் செயற்கை வெளிச்சமும் சுற்றுச்சூழல் பாதிப்புகளும் மிகவும் குறைந்து காணப்படுவது, மிகவும் குறைவாக ஈரப்பதம் கொண்ட காற்று, அமைதியான சூழல், இடையூறு இல்லாத இரவுப் பொழுதுகள், வான்வெளியிலிருந்து கிடைக்கப்பெறும் சமிக்ஞைகளைத் துல்லியமாக அளிக்கும் கட்டுமானம் என்பதெல்லாம் இந்தப் பகுதியை தேர்ந்தெடுத்தற்கான காரணமாகச் சொல்லப்படுகிறது. எனினும் இந்த மையம் இருக்கும் இடத்தின் வெப்பநிலை மைனஸ் 25 முதல் 30 வரையாகும். எனவே ஆக்சிஜன் மிகக் குறைவாகவே காணப்படுகிறது. எனவே அறிவியலாளர்கள் தங்கிப் பணியாற்ற கடும் சவாலாக உள்ளது.
# திருவெளிப்பாட்டு பெண்

வை திருவெளிப்பாட்டு பெண்ணாக சித்தரிக்கும் ஓவியம்]]  
**திருவெளிப்பாட்டு பெண்** அல்லது **திருவெளிப்பாட்டு கன்னி** என்பது இயேசுவின் தாய் மரியாவைப் பற்றிய கருத்துருக்களில் ஒன்றாகும். புதிய ஏற்பாட்டு நூல்களில் ஒன்றான திருவெளிப்பாடு நூலின் 12ஆம் அதிகாரத்தில் விவரிக்கப்படும் பெண் கன்னி மரியாவைச் சுட்டிக்காட்டுவதாகக் கருதுவதன் அடிப்படையில் இது அமைந்துள்ளது.
# திருவெளிப்பாட்டு பெண்

## வசனங்களின் விளக்கம்

திருவெளிப்பாடு 12ஆம் அதிகாரத்தில் கூறப்படும் பெண் பற்றி விவிலிய அறிஞர்கள் இரண்டு விதமான விளக்கங்களைத் தருகின்றனர். இந்தக் காட்சி இயேசு கிறித்துவின் தாயான மரியாவைச் சித்தரிப்பதாக ஒரு தரப்பினரும், கிறித்தவர்களின் கூட்டமாகிய திருச்சபையைக் குறிப்பதாக மற்றொரு தரப்பினரும் குறிப்பிடுகின்றனர். இறையியல் கண்ணோட்டத்தில் இவை இரண்டுமே சரியெனக் கருதப்படுகின்றன.
# திருவெளிப்பாட்டு பெண்

## வசனங்களின் விளக்கம்

### அன்னை மரியா

தொடக்கக் காலம் முதலே திருவெளிப்பாட்டில் சித்தரிக்கப்படும் பெண்ணை கன்னி மரியாவுக்கு ஒப்பிடுவது வழக்கமாக இருந்தது. "எல்லா நாடுகளையும் இருப்புக்கோல் கொண்டு நடத்தவிருந்த ஓர் ஆண் குழந்தையை அப்பெண் பெற்றெடுத்தார்" என்ற வார்த்தைகள், இயேசுவின் தாயைக் குறிப்பதாக அமைந்துள்ளன. ஏனெனில், கன்னி மரியாவின் மகனாக பிறந்த இயேசுவையே உலகாளும் அரசராக விவிலியம் சித்தரிக்கிறது. "அவருக்கெனக் குறிக்கபட்டிருந்த இடத்துக்குப் பறந்து செல்லுமாறு, பெரும் கழுகின் இரு சிறகுகள் அவருக்கு அளிக்கப்பட்டன" என்ற வசனம், மரியாவின் விண்ணேற்பை குறிப்பதாக பழங்கால கிறித்தவர்கள் கருதினர். மேலும், "அவர் கதிரவனை ஆடையாக அணிந்திருந்தார்; நிலா அவருடைய காலடியில் இருந்தது; அவர் பன்னிரு விண்மீன்களைத் தலைமீது சூடியிருந்தார்" என்ற வருணனை மரியாவின் விண்ணக மாட்சியை விவரிப்பதாகக் கருதப்படுகிறது.
# திருவெளிப்பாட்டு பெண்

## வசனங்களின் விளக்கம்

### திருச்சபை

அதே நேரத்தில், திருவெளிப்பாட்டில் காணப்படும் பெண் திருச்சபைக்கும் ஒப்பிடப்படுகிறார். இங்கு திருச்சபை என்பது கிறித்தவர்களை மட்டும் குறிக்காமல், *கடவுளால் தேர்ந்தெடுக்கப்பட்ட மக்கள்* என்ற பொருளில் இஸ்ரயேல் மக்களையும் உள்ளடக்கியதாக உள்ளது. இஸ்ரயேல் மக்களிடம் இருந்தே இறைமகன் இயேசு தோன்றினார். பெண்ணின் தலைமீது காணப்பட்ட விண்மீன்கள் திருத்தூதர்களை சுட்டிக்காட்டுவதாகவும், கதிரவன் திருச்சபையின் மாட்சியைச் சுட்டுவதாகவும், நிலவு திருச்சபையின் உயர்நிலையைக் காட்டுவதாகவும் கருதப்படுகிறது. "அரக்கப்பாம்பு அப்பெண்மீது சினங் கொண்டு, அவருடைய எஞ்சிய பிள்ளைகளோடு போர் தொடுக்கப் புறப்பட்டுச் சென்றது" என்ற வசனத்தில், 'அரக்கப்பாம்பு' என்பது அலகையையும், 'எஞ்சிய பிள்ளைகள்' என்பது தொடக்கக் காலத்தில் துன்புற்ற கிறித்தவர்களையும் சுட்டிக்காட்டுகிறன.
# திருவெளிப்பாட்டு பெண்

## மரியாவின் காட்சி

1947 ஏப்ரல் 12 ஆம் தேதி ரோம் நகரின் குகை ஒன்றில், கத்தோலிக்க நம்பிக்கையை இழந்தவரான புரூனோ கொர்னச்சியொலா என்பவருக்கும், அவரது இரண்டு குழந்தைகளுக்கும் காட்சி அளித்த அன்னை மரியா, தன்னை **திருவெளிப்பாட்டு கன்னி** என்று வெளிப்படுத்தினார். தமிழகத்தின் வேளாங்கண்ணியில் காட்சி அளித்த அன்னை மரியாவின் உருவம், நிலவைக் காலடியில் மிதித்து, கதிரவனை ஆடையாக அணிந்து, தலையில் விண்மீன்களைச் சூட்டிய **திருவெளிப்பாட்டு பெண்ணை** அடையாளப்படுத்தும் விதமாக அமைந்துள்ளது.
# வேலம்மாள் பொறியியல் மற்றும் தொழில்நுட்பக் கல்லூரி

**வேலம்மாள் பொறியியல் மற்றும் தொழில்நுட்பக் கல்லூரி** மதுரையில் 2007 ஆம் ஆண்டு தொடங்கப்பட்ட ஒரு தனியார் பொறியியல் கல்லூரி ஆகும். தென் மாவட்டங்களில் உள்ள மாணவர்கள் பயன்பெறும் வகையில் இக்கல்லூரி மதுரையில் அமைக்கப்பட்டது. இக்கல்லூரி வேலம்மாள் கல்வி அறக்கட்டளையின் கீழ் செயல்படுகிறது.  
இக்கல்லூரியில் ஆறு இளநிலைப் படிப்புகளும் ஏழு முதுநிலைப் படிப்புகளும் உள்ளன. அவை-
- குடிசார் பொறியியல்
- கணினிப் பொறியியல்
- மின்பொறியியல்
- தொடர்புப் பொறியியல்
- தகவல் தொழில்நுட்பம்
- இயந்திரவியல்  
இக்கல்லூரி மதுரையிலிருந்து 5 கி.மீ தொலைவில் உள்ளது. தேசிய நெடுஞ்சாலையில் விரகனூர் சுற்றுச்சாலை அருகில் அமைந்துள்ளது.
# ஆண்டியப்பனூர் ஓடை நீர்த்தேக்கம்

**ஆண்டியப்பனூர் அணை** (*Andiappanur Dam*) தமிழ்நாட்டின் திருப்பத்தூர் மாவட்டத்தில் உள்ள முக்கிய அணைகளில் ஒன்றாகத் திகழ்கிறது. திருப்பத்தூரில் இருந்து இருபத்துமூன்று கிலோமீட்டர் தொலைவில் ஆண்டியப்பனூர் ஓடை நீர்த்தேக்கம் அமைந்துள்ளது. கொட்டாறு மற்றும் பெரியாறு ஆறுகளுக்குக் குறுக்கே புதியதாகக் கட்டப்பட்டு 2007 ஆம் ஆண்டு திறக்கப்பட்டது. இது ஆண்டியப்பனூரில் உள்ளது. இது சுற்றுலாவுக்கும் பொழுதுபோக்கும் புகழிடமாக திகழ்கிறது. இந்த அணையின் திட்ட இல்லம் திருப்பத்தூரில் அமைந்துள்ளது.  
ஆண்டியப்பனூர் அணையை சுற்றுலாத்தலமாக்கும் பணி தீவிரமாக நடைபெற்று வருகிறது. தமிழ்நாட்டின் முக்கிய அணைகளில் திருப்பத்தூர் மாவட்டத்தில் உள்ள ஆண்டியப்பனூர் ஓடை நீர்த்தேக்கம் ஒன்றாகத் திகழ்கிறது. திருப்பத்தூரில் இருந்து 23 கி.மீ. தொலைவில் இந்த நீர்த்தேக்கம் அமைந்துள்ளது. ஜவ்வாது மலையில் இருந்து கொட்டாறு மற்றும் பெரியாறு எனும் இரு ஆறுகளில் இருந்து வரும் தண்ணீர் ஆண்டியப்பனூர் அணையை வந்தடைகிறது. இந்த அணை 112.2 மில்லியன் கன அடி கொள்ளளவு கொண்டதாகும். அணையின் உயரம் 8 மீட்டர்.
# ஆண்டியப்பனூர் ஓடை நீர்த்தேக்கம்

## பாசனபகுதிகள்

ஆண்டியப்பனூர் அணை நிரம்பிய பின் வெளியேறிச் செல்லும் நீர், சின்னசமுத்திரம், வெள்ளேறி, மாடப்பள்ளி ஏரி வழியாகச் சென்று, அங்கிருந்து இரு கிளைகளாகப் பிரிந்து, ஒரு கிளையில் செலந்தம்பள்ளி, கோனேரிக்குப்பம், கம்பளிகுப்பம், முத்தம்பட்டி, ராச்சமங்கலம், பசலிக்குட்டை உள்ளிட்ட ஏரிகள் வழியாகச் சென்று பாம்பாற்றைச் சென்றடைகிறது. அதேபோல், மற்றொரு கிளையாக கணமந்தூர், புதுக்கோட்டை ஏரிகள் வழியாகச் சென்று திருப்பத்தூர் பெரிய ஏரி நிரம்பி, பின்னர் பாம்பாற்றில் சென்றடைகிறது.
கடந்த 2015-ஆம் ஆண்டு பெய்த கனமழையில் அனைத்து ஏரிகளும் நிரம்பின. அதேபோல், 2017-18-ஆம் ஆண்டு பெய்த மழையில் திருப்பத்தூர் பெரிய ஏரி ராச்சமங்கலம் ஏரி நிரம்பவில்லை என்பது குறிப்பிடத்தக்கது. இது திருப்பத்தூர் வட்டத்துக்கும், திருப்பத்தூர் ஒன்றியத்துக்கும் உள்பட்டதாகும்.
# ஆண்டியப்பனூர் ஓடை நீர்த்தேக்கம்

## திறப்பு

இந்த அணை இரண்டு ஆறுகளுக்கும் குறுக்கே புதிதாகக் கட்டப்பட்டு 2007-ஆம் ஆண்டு திறக்கப்பட்டது. இது ஆண்டியப்பனூரில் உள்ளது. இது பொழுதுபோக்கு மற்றும் சுற்றுலாவுக்கு ஏற்ற இடமாகத் திகழ்கிறது. இந்த அணையின் திட்ட இல்லம் திருப்பத்தூரில் அமைந்துள்ளது.
# ஆண்டியப்பனூர் ஓடை நீர்த்தேக்கம்

## கோரிக்கை

ஆண்டியப்பனூர் அணைப் பகுதியை சுற்றுலாத் தலமாக்க வேண்டும் என்று அப்பகுதி மக்கள் தொடர்ந்து கோரிக்கை விடுத்து வந்தனர். இதையடுத்து, தொகுதி எம்எல்ஏவும், மாநில தொழிலாளர் நலத்துறை அமைச்சருமான நிலோபர் கபீல், ஆண்டியப்பனூர் அணையை சுற்றுலாகத் தலமாக்க தமிழக அரசின் கவனத்துக்கு கொண்டு சென்றார்.
# ஆண்டியப்பனூர் ஓடை நீர்த்தேக்கம்

## தமிழ்நாடு அரசின் முயற்சி

அதை ஏற்று, கடந்த 2017-ஆம் ஆண்டு செப்டம்பர் மாதம் 9-ஆம் தேதி வேலூரில் நடைபெற்ற எம்ஜிஆர் நூற்றாண்டு விழாவில் "ஆண்டியப்பனூர் அணைப் பகுதி சுற்றுலாத் தலமாக்கப்படும்' என்று தமிழக முதல்வர் பழனிசாமி அறிவித்தார். அதன்படி, இந்த அணையை சுற்றுலாத் தலமாக்கும் பணிகள் தொடங்கி நடைபெற்று வருகின்றன.
படகு இல்லம்: தற்போது படகு இல்லம், உணவகம் (கேண்டீன்), கழிப்பறை கட்டடப் பணிகள் தற்போது மும்முரமாக நடைபெற்று வருகிறது.
ஆண்டியப்பனூர் அணையை சுற்றுலாத் தலமாக்கும் பணிகள் ரூ.1 கோடியே 30 லட்சம் மதிப்பீட்டில் நடைபெற்று வருகின்றன. தற்போது முதல் கட்டமாக படகு இல்லம் அமைப்பது, உணவகம் (கேண்டீன்), கழிப்பறை கட்டுவது ஆகிய பணிகள் நடைபெற்று வருகின்றன. சுமார் 6 மாத காலத்துக்குள் இப்பணி முடிந்துவிடும்.
அதையடுத்து, விளையாட்டு உபகரணங்களுடன் கூடிய பூங்கா, சிலைகள், நடைபயிற்சிக்கான சாலை ஆகியவற்றை அமைக்கும் பணி தொடங்கப்படும். அடுத்த ஆண்டு இறுதிக்குள் அனைத்துப் பணிகளும் முடிவடைந்து பயன்பாட்டு வரும் .
# காசியாபாத் சந்திப்பு தொடருந்து நிலையம்

**காசியாபாத் சந்திப்பு தொடருந்து நிலையம்** இந்திய மாநிலமான உத்தரப் பிரதேசத்தின் காசியாபாத் மாவட்டத்தில் உள்ளது. இது ஹவுரா-கயா-தில்லி வழித்தடத்தின் கான்பூர்-தில்லி பிரிவில் உள்ளது.
# காசியாபாத் சந்திப்பு தொடருந்து நிலையம்

## உள்ளூர் தொடர்வண்டிகள்

தேசிய தலைநகர்ப் பகுதியில் செல்லும் உள்ளூர் ரயில்களும் நின்று செல்கின்றன. இது புது தில்லி தொடர்வண்டி நிலையத்தில் இருந்து 27.5&nbsp;கி.மீட்டரிலும், பழைய தில்லி தொடர்வண்டி நிலையத்தில் இருந்து 25.1&nbsp;கி.மீட்டரிலும், ஹசரத் நிசாமுதீன் தொடர்வண்டி நிலையத்தில் இருந்து 28.9&nbsp;கி.மீட்டரிலும், ஆனந்து விகாரில் இருந்து 18.0&nbsp; கி.மீட்டரிலும் அமைந்துள்ளது.
# காசியாபாத் சந்திப்பு தொடருந்து நிலையம்

## வசதிகள்

இந்த நிலையத்தில் தங்கும் அறைகளும், குளிர்நீர் வசதியும் உள்ளன. புத்தகக் கடைகளும், முன்பதிவு அலுவலகங்களும் உள்ளன.
# காசியாபாத் மக்களவைத் தொகுதி

**காசியாபாத் மக்களவைத் தொகுதி** இந்திய மக்களவைத் தொகுதியாகும். இது உத்தரப் பிரதேசத்தில் உள்ள 80 தொகுதிகளில் ஒன்று.
# காசியாபாத் மக்களவைத் தொகுதி

## சட்டமன்றத் தொகுதிகள்

இந்த மக்களவைத் தொகுதியில் உத்தரப் பிரதேச மாநிலச் சட்டப் பேரவைக்கான ஐந்து சட்டமன்றத் தொகுதிகளை உள்ளன.
அவை:
1. லோனி
1. முராத்நகர்
1. சாகிபாபாத்
1. காசியாபாத்
1. தோலானா
# காசியாபாத் மக்களவைத் தொகுதி

## நாடாளுமன்ற உறுப்பினர்

- பதினைந்தாவது மக்களவை: 2014 - பதவியில் - விஜய் குமார் சிங் – பாரதிய ஜனதா கட்சி
# காசியாபாத் மக்களவைத் தொகுதி

## மேலும் பார்க்க

- ஹாப்பூர் மக்களவைத் தொகுதி
- காசியாபாத் மாவட்டம்
# விஜய் குமார் சிங்

::விஜய் சிங் என்ற பெயரில் மற்றொருவர் உள்ளார்.  
**விஜய் குமார் சிங்** அல்லது **ஜெனரல் வி. கே. சிங்**, இந்திய அரசியல்வாதி ஆவார். இவர் உத்தரப் பிரதேசத்தில் உள்ள காசியாபாத் மக்களவைத் தொகுதியின் பதினாறாவது மக்களவையில் உறுப்பினர் ஆனார். இவர் 1951-ஆம் ஆண்டு மே பத்தாம் நாளில் பிறந்தார்.  
முன்னாள் இந்திய இராணுவப்படை தலைவரான ஜெனரல் வி. கே. சிங், நரேந்திர மோடியின் முதல் அமைச்சரவை (மே 2014 - மே 2019) மற்றும் இரண்டாம் அமைச்சரவையில் வடகிழக்கு பிரதேச வளர்ச்சி, வெளியுறவுத்துறை மற்றும் வெளிநாட்டு வாழ் இந்தியர் நல இணை அமைச்சராக மே, 2014 முதல் பதவியில் உள்ளார்.
# எம்எஸ்டிஎன்

**எம்எஸ்டிஎன்** என்பது மைக்ரோசாஃப்ட் டெவலப்பர் நெட்வொர்க் ஆகும். இந்த இயக்க அமைப்பு ஆர்வம் கொண்ட வன்பொருள் டெவலப்பர்கள், மற்றும் மென்பொருள் வடிவமைப்பாளர்கள் மற்றும் பல்வேறு இயங்கு தளங்களில் வளரும் அல்லது API அல்லது ஸ்கிரிப்ட் பயன்படுத்தும் டெவலப்பர்கள் மற்றும் சோதனையாளர்களும் மைக்ரோசாப்ட் நிறுவனம் நல்ல உறவை நிர்வகிக்கும் பொருட்டு செயல்படுகிறது. இது மைக்ரோசாப்டின் ஒரு பகுதி ஆகும்.
# எண் கோடு

அடிப்படைக் கணிதத்தில் **எண்கோடு** (*number line*) அல்லது **மெய்யெண் கோடு** (real line) என்பது ஒரு கிடைமட்டமாக வரையப்படும் கோடாகும். இக்கோட்டின் மீதுள்ள ஒவ்வொரு புள்ளியும் ஒரு மெய்யெண்ணைக் குறிக்கும். எண்கோட்டிற்கும் மெய்யெண் கணத்திற்குமிடையே ஒன்றுக்கு-ஒன்று தொடர்புள்ளது.  
மேலே தரப்பட்டுள்ள எண்கோட்டின் வரைபடத்தில் -9 முதல் 9 வரையிலான முழுஎண்களுக்கான புள்ளிகள் மட்டுமே காணப்பட்டாலும் இக் கோடு முடிவில்லாமல் இருபுறமும் நீண்டு அனைத்து மெய்யெண்களையும் குறிக்கும். எண்கோடு இரு சமச்சீரான இரு அரைப்பகுதிகளாக எண் சுழியால் பிரிக்கப்படுகிறது. சுழிக்கு இடப்புறமுள்ள பகுதி எதிர் எண்களையும், வலப்புறமுள்ள பகுதி நேர் எண்களையும் குறிக்கின்றன.  
மெய்யெண் கணத்தைப் போலவே மெய்யெண் கோடும் அல்லது <math> \mathbb{R} </math> என்ற குறியீட்டால் குறிக்கப்படுகிறது. சிலசமயங்களில் மெய்யெண்கோடானது, ஒருபரிமாண யூக்ளிடிய வெளி என்பதைக் காட்டுவதற்காக எனவும் குறிக்கப்படுகிறது.  
ஒன்றுக்கொன்று சேர்ப்பிலா, வெற்றற்ற திறந்த மெய்யெண் கோட்டின் இடைவெளிகள்
எண்ணுறுமை கொண்டவையாக இருக்கும்.
# எண் கோடு

## வரைதல்

எண்கோடு வழக்கமாக ஒரு கிடைமட்டக் கோடாக வரையப்படுகிறது. நேர் முழுஎண்கள் சுழிக்கு வலப்புறமும், எதிர் முழுஎண்கள் இடப்புறமும் சீரான சம இடைவெளிகளிலான புள்ளிகளால் குறிக்கப்படுகின்றன. எண்கோடு இருபுறமும் முடிவில்லாமல் நீள்கிறது என்பதை வலியுறுத்த, கோட்டின் இருமுனைகளிலும் அம்புக்குறிகள் வரையப்படுகின்றன.  
எண்கோட்டிலுள்ள சுழிப்புள்ளி வழியாக எண்கோட்டிற்குச் செங்குத்தாக வரையப்படும் கோடு கற்பனை எண்களைக் குறிக்கிறது. இவ்வாறு வரையப்படும் கோடானது, எண்கோட்டுடன் சேர்ந்து சிக்கலெண்களைக் குறிக்கும் சிக்கலெண் தளமாகிறது.
# எண் கோடு

## வடிவவியல் வெளியாக

மெய்யெண்கள் கணம் இல் உள்ள அனைத்து மெய்யெண்களையும், மெய்யெண் கோடு கொண்டிருக்கிறது. ஒரு வடிவவியல் வெளியாக மெய்யெண் கோட்டைக் கருதலாம். ஒருபரிமாண யூக்ளிடிய வெளி, திசையன் வெளி, மெட்ரிக் வெளி, இடவியல் வெளி, அளவை வெளி அல்லது நேரியல் தொடரகம் ஆகிய வெளிகளாக மெய்யெண் கோட்டைக் கொள்ளலாம்.
# எண் கோடு

## நேரியல் தொடரகமாக

வரிசைப்படுத்தலின்படி மெய்யெண் கோடு ஒரு நேரியல் தொடரகம் (linear continuum) ஆகும். இந்த வரிசைப்படுத்தலின்படி மெய்யெண்கோடு அடர்த்தியாக, நேரியல் வரிசைப்படுத்தப்பட்டு, மீச்சிறு மேல்வரம்பும் கொண்டுள்ளது. மேலும்,  
மெய்யெண் கோட்டிற்கு மீச்சிறு அல்லது மீப்பெரு உறுப்புகள் கிடையாது; எண்ணுறு உறுப்புகள் கொண்ட விகிதமுறு எண்கள் கணம் மெய்யெண் கோட்டின் ஒரு உட்கணமாகும் என்னும் இரு பண்புகளையும் இணைத்த கூற்றான,  
’மீச்சிறு அல்லது மீப்பெரு உறுப்புகள் கொண்டிராத; எண்ணுறு உறுப்புகள் கொண்ட உட்கணமுடைய எந்தவொரு நேரியல் தொடரகமும் மெய்யெண் கோட்டுடன் வரிசைச் சம அமைவியம் கொண்டதாகும்’  
என்பது ஒரு தேற்றமாகும்.
# எண் கோடு

## மெட்ரிக் வெளியாக

ஆகும்.]]  
தனி வித்தியாசத்தைத் தரும் தொலைவுச் சார்பு உடன், மெய்யெண் கோடு ஒரு மெட்டிரிக் வெளியாகும். * *-பரிமாண யூக்ளிடிய மெட்ரிக்கை * * x * * அலகு அணியால் குறிக்கலாம் என்பதால்,1 x 1 அலகு அணி, அதாவது 1 மெய்யெண் கோட்டின் மெட்ரிக்கைக் குறிக்கும்.
# எண் கோடு

## திசையன் வெளியாக

மெய்யெண் கணம் என்ற களத்தின் மீதான ஒருபரிமாண திசையன் வெளியாக மெய்யெண் கோடு உள்ளது. மெய்யெண்களின் சாதாரணப் பெருக்கல் செயலை உட்பெருக்கமாகக் கொண்டு, இது ஒரு யூக்ளிடிய தளமாக உள்ளது. இன் நெறிமம் தனி மதிப்புச் சார்பாகும்.
# டி. என். பாலு

**டி. என். பாலு** (*T. N. Balu*) ஒரு தமிழ்த் திரைப்பட இயக்குநர் ஆவார். கமல்ஹாசன், ஸ்ரீதேவி நடித்த 'சங்கர்லால்' என்ற படத்தை இயக்கிக்கொண்டிருந்தபோது மரணமடைந்தார். ஆரம்பகாலத்தில் சில படங்களுக்கு கதை, வசனம் எழுதியுள்ளார். 1900 ஆம் ஆண்டுகளின் இரண்டாம் பாதியில் இவர் தீவிரமாக செயல்பட்டார், மேலும் தமிழகத்தின் முன்னாள் முதல்வர் கருணாநிதியுடன் நெருங்கிய தொடர்பு கொண்டிருந்தார்.  
1960 ஆம் ஆண்டுகளில் தெய்வத் தாய் (1964), அதே கண்கள் (1967) மற்றும் மூன்றெழுத்து (1968) உள்ளிட்ட பல குறிப்பிடத்தக்க தமிழ்த் திரைப்படங்களில் எழுத்தாளராகப் பணியாற்றினார்.
# டி. என். பாலு

## இவர் இயக்கிய படங்கள்

1. அஞ்சல்பெட்டி 520
1. மனசாட்சி
1. உயர்ந்தவர்கள்
1. மீண்டும் வாழ்வேன்
1. ஓடிவிளையாடு தாத்தா
1. சட்டம் என் கையில்
1. சங்கர்லால்
# அய்யாவாடி பிரத்தியங்கிரா தேவி கோயில்

**அய்யாவாடி பிரத்தியங்கிரா தேவி கோயில்** தஞ்சாவூர் மாவட்டம் கும்பகோணத்திற்கு அருகே உள்ள அய்யாவாடியில் பிரத்தியங்கிராதேவிக்கு அமைந்துள்ள தனிக் கோயில் ஆகும்.
# அய்யாவாடி பிரத்தியங்கிரா தேவி கோயில்

## அமைவிடம்

கும்பகோணத்தில் இருந்து தென்கிழக்கே 8 கி.மீ. தொலைவில் அய்யாவாடி என்னுமிடத்தில், உப்பிலியப்பன் கோயிலிலிருந்து நாச்சியார்கோயில் செல்லும்வழியில் இக்கோயில் உள்ளது.
# அய்யாவாடி பிரத்தியங்கிரா தேவி கோயில்

## அம்பிகை

இங்குக் கோயில் கொண்டுள்ள தேவி சிம்ம முகத்தோடும் 18 திருக்கரங்களோடும் 4 சிம்மம் பூட்டிய ரதத்தில் இலட்சுமி சரஸ்வதியோடு காட்சி தருகிறாள். இவர் சரபேசுவரருடைய நெற்றிக் கண்ணிலிருந்து தோன்றியதாகக் கூறுவர்.
# அய்யாவாடி பிரத்தியங்கிரா தேவி கோயில்

## உருவ விளக்கம்

‘பத்ரம்‘ என்றால் ‘மங்களம்‘ என்பது பொருளாகும். பக்தர்களுக்கு என்றும் மங்களத்தையே அளிப்பவள் ஆதலால் சக்திக்கு பத்ரகாளி என்ற பெயர் ஏற்பட்டது. இப்பத்ரகாளி அம்மனே பிரத்தியங்கிராதேவியும் ஆவாள். ப்ரத்தியங்கிரஸ், அங்கிரஸ் என்னும் இரு ரிஷிகள் இக்காளியின் மந்திரத்தினைக் கண்டுபிடித்ததால், இவரது பெயரினையும் இணைத்து பிரத்தியங்கிரா தேவி என்று அழைப்பர். தேவி ஆயிரம் திருமுகங்களும், இரண்டாயிரம் கைகளும், சிவப்பேறிய கண்கள் மூன்றும், கனத்த சரீரமும், கரிய நிறமும், நீல நிற ஆடையும் அணிந்த விஸ்வ ரூபம் தாங்கியவள். கரங்களில் சூலம், கபாலம், பாசம், டமருகம் என்னும் நால்வகை ஆயுதங்களைத் தரித்திருப்பவள். சந்திரனை தலையிலும், வராஹத்தின் கொம்பும், ஆமையும் சேர்த்து கோர்க்கப்பட்ட மாலையைக் கழுத்தினிலும் அணிந்திருப்பாள். தனிமையில் இருந்துகொண்டு எள்ளும், புஷ்பமும் கொண்டு பூஜிப்பதால் ஆனந்தம் அடைபவள். பகைவர்களை நாசம் செய்பவள். பில்லி, சூன்யம், ஏவல் போன்ற மந்திர தந்திரங்களைத் தூள் தூளாகச் செய்பவள்.
# விக்டோரியா ஒகாம்போ

**விக்டோரியா ஒகாம்போ**(ஆங்கிலம்:Victoria Ocampo *CBE*)(ஏப்பிரல் 7 1890-சனவரி 27, 1979) ஆர்ஜென்டினா நாட்டைச் சேர்ந்த இலக்கியவாதியும் எழுத்தாளருமாக விளங்கிய பெண்மணி ஆவார்.
# விக்டோரியா ஒகாம்போ

## பிறப்பும் படிப்பும்

விக்டோரியா ஒகாம்போ வசதியான உயர் குடும்பத்தில் பிறந்தார். வீட்டிலேயே ஆசிரியர் மூலமாக பிரஞ்சு மொழியைக் கற்றார்.
தம் குழந்தைப் பருவத்திலேயே பிரெஞ்சு மொழியிலும் சுபானிசு மொழியிலும் புலமை பெற்றிருந்தார்.விக்டோரியா லனாசியன் என்னும் நாளேட்டில் கவிதைகள் கட்டுரைகள் எழுதி வந்தார்.
# விக்டோரியா ஒகாம்போ

## தாகூரும் விக்டோரியாவும்

1924 இல் ரவீந்திரநாத் தாகூர் போனர்ஸ் அயர்சுக்குச் சென்றார்.அப்பொழுது விக்டோரியாவின் தொடர்பும் நட்பும் கிடைத்தன.
விக்டோரியா இலக்கிய ஆர்வம் கொண்டவராக இருந்தார். மேலும் தாகூரின் கீதாஞ்சலியின் மொழி பெயர்ப்பைப் படித்து இருந்தார்.
எனவே தாகூரின் மீது பற்றும் மதிப்பும் ஏற்பட்டது.அப்போது உடல் நலம் குன்றி இருந்த தாகூரை தம் இல்லத்தில் தங்க வைத்து பார்த்துக் கொண்டார்.இருவரும் ஒருவருக்கொருவர் அன்பு கொண்டு பழகினர்.தாகூரிடமிருந்த ஓவியத் திறமையை வெளிக்கொணர்ந்ததில்
விக்டோரியாவுக்குப் பெரும் பங்கு உண்டு. 1952 ஆம் ஆண்டில் விக்டோரியா தம் வரலாற்றை எழுதத் தொடங்கினார்.அந்நூலில் தாகூர் பற்றி நூறு பக்கங்களுக்கு மேல் எழுதியிருந்தார். இந்தப் புத்தகம் அவர் இறந்த பிறகே வெளிவந்தது.
# விக்டோரியா ஒகாம்போ

## பிற நிகழ்வுகள்

- இலத்தின் அமெரிக்காவில் மிகவும் புகழ் பெற்று விளங்கிய 'சூர்' என்னும் இலக்கிய இதழைத் தொடங்கினார்.
- இரண்டாம் உலகப் போரில் நாசிகளுக்கு எதிரான இயக்கத்திற்கு ஆதரவு தெரிவித்தார்.
- 1953 ஆம் ஆண்டில் இவர் எழுதிய சில கருத்துகள் தாய் நாட்டுக்கு எதிராக இருப்பதாகக் கருதி அன்றைய அரசு விக்டோரியாவைச்
- சிறையில் அடைத்தது.இந்தியாவின் தலையீட்டுக்குப் பின் அவர் விடுதலை ஆனார். இதற்காக நேருவுக்கு நன்றி தெரிவித்து விக்டோரியா மடல் எழுதினார்.
- இந்திரா காந்தி பிரதமராக இருந்தபோது, அர்ஜென்டினாவுக்குச் சென்றார் அப்போது விக்டோரியாவை அவர் வீட்டுக்குச் சென்று சந்தித்தார்.
- விஸ்வ பாரதி பல்கலைக் கழகம், இவருக்குச் சிறப்பு டாக்டர் பட்டம் வழங்கியது.
- 1973 இல் தம் வீட்டை கலை பண்பாட்டு வளர்ச்சிகளுக்காக உனேசுகோ அமைப்பிற்கு நன்கொடை வழங்கினார்.
- 1976 இல் ஆர்ஜன்டினா அகாதமியில் உறுப்பினர் ஆனார்.  
1979 ஆம் ஆண்டில் சனவரி 26 இல் வாயில் ஏற்பட்ட புண்ணின் காரணமாக இறந்தார்.
# விக்டோரியா ஒகாம்போ

## படைப்புகள்

De Francesca a Beatrice  
Domingos en Hyde Park  
El Hamlet de Lawrence Oliver  
Emily Bronte (terra incognita)  
Virginia Woolf  
T.E.Lawrence of Arabia  
- http://www.villaocampo.org/ing/historico/victoria.htm
- தாகூர் - விக்டோரியா, ஆகஸ்ட் 10, 2013
# கௌதம புத்தா நகர் மக்களவைத் தொகுதி

**கவுதம புத்த நகர் மக்களவைத் தொகுதி** இந்திய் மக்களவைத் தொகுதியாகும். இது உத்தரப் பிரதேசத்தில் உள்ள 80 மக்களவைத் தொகுதிகளில் ஒன்று.
# கௌதம புத்தா நகர் மக்களவைத் தொகுதி

## சட்டமன்றத் தொகுதிகள்

இந்த மக்களவைத் தொகுதியில் உத்தரப் பிரதேச மாநிலச் சட்டப் பேரவைக்கான ஐந்து சட்டமன்றத் தொகுதிகள் உள்ளன.
அவை:
1. நொய்டா
1. தாத்ரி
1. ஜேவர்
1. சிகந்தரபாத்
1. குர்ஜா
# கௌதம புத்தா நகர் மக்களவைத் தொகுதி

## நாடாளுமன்ற உறுப்பினர்கள்

- 2014: மகேஷ் சர்மா, பாரதிய ஜனதா கட்சி
# கௌதம புத்தா நகர் மக்களவைத் தொகுதி

## மேலும் பார்க்க

- கௌதம புத்தா நகர் மாவட்டம்
# மகேஷ் சர்மா

**மகேஷ் சர்மா** என்பவர் இந்திய அரசியல்வாதி. இவர் உத்தரப் பிரதேசத்தில் உள்ள கௌதம புத்தா நகர் மக்களவைத் தொகுதியில் தேர்ந்தெடுக்கப்பட்டு, பதினாறாவது மக்களவையில் உறுப்பினர் ஆனார். இவர் பாரதிய சனதா கட்சியைச் சேர்ந்தவர். இவர் 1959-ஆம் ஆண்டில் செப்டம்பர் முப்பதாம் நாளில் பிறந்தார். 2014-2019 சுற்றுலா துறை இணை அமைச்சராக இருந்தார்.  
இவர் 2019 இந்திய நாடாளுமன்றப் பொதுத்தேர்தலில் மீண்டு கௌதம புத்தா நகர் மக்களவைத் தொகுதியிலிருந்து நாடாளுமன்ற உறுப்பினராகத் தேர்ந்தெடுக்கப்பட்டார். ஆனால் இவர் நரேந்திர மோதியின் இரண்டாம் அமைச்சரவையில் இடம் பெறவில்லை.
# எட்வேர்ட் சுனோவ்டன்

**எட்வர்ட் யோசப் சினோடென்** (Edward Snowden) (பிறப்பு: சூன் 21, 1983) என்பவர் ஐக்கிய அமெரிக்க தேசிய பாதுகாப்பு முகமையினதும் (National Security Agency (NSA)) நடுவண் ஒற்று முகமையினதும் ஒரு முன்னாள் ஒப்பந்த நுட்பவியலாளர் ஆவார். இவர் அமெரிக்காவின் சி.ஐ.ஏவில் பணிபுரிந்து, அமெரிக்க, பிரித்தானிய அரசுகளினால் தமது குடிமக்கள் மீதும் பிறநாட்டவர்கள், நாடுகள் மீது நடத்தப்படும் இரகசிய கடுங்கண்காணிப்புத் திட்டங்கள் பற்றிய விபரங்களை வெளியிட்டார்..  
கூகுள், யாகூ, மைக்ரோசாப்ட், ஆப்பிள், முகநூல், டுவிட்டர் என்று பல வழிகளில் தனிநபர்கள் மற்றும் அரசாங்கங்கள் தகவல் பரிமாற்றம் செய்வதை அவர்களுக்குத் தெரியாமல் ஒற்றாடுவது கண்டு மனசாட்சிக்கு விரோதமான செயலாக அதைக் கருதியதால் உலகிற்கு வெளிப்படுத்தினார். அடிப்படை குடியுரிமைகளை, குறிப்பாக அந்தரங்க உரிமைகளை மதிக்காமல், அரசுகள் அத்துமீறி இந்த திட்டங்கள் முன்னெடுப்பதால் தாம் பொதுநலன் கருதி இத் தகவல்களை வெளியிட்டதாக சுனோவ்டன் கூறியுள்ளார். ஆனால், ஐக்கிய அமெரிக்க அரசு இவரை வேவுக் குற்றம் சாட்டி கைது செய்ய உத்தரவிட்டுள்ளது. இதனால் பலவிதமான விமர்சனங்களுக்கும் பிரச்சனைகளுக்கும் ஆளானவர்.
# எட்வேர்ட் சுனோவ்டன்

## அரசியல் புகலிடம்

2013 சூன் 23 ஆம் நாள் எட்வர்ட் சினோடன் ஆங்காங்கில் இருந்து விமானம் மூலம் மாஸ்கோ வந்து சேர்ந்தார். ஆனாலும், இவரிடம் முறையான நுழைவாணை ஏதும் இல்லாததால் இவர் விமான நிலையத்திலேயே தங்க வைக்கப்பட்டார். இவரது அரசியல் தஞ்சக் கோரிக்கைகளைப் பல உலக நாடுகள் நிராகரித்து விட்டன. இறுதியில் 2013 ஆகத்து 1 இல் உருசியா இவருக்கு ஓராண்டு காலம் தங்குவதற்கு தற்காலிக வதிவிட உரிமையை வழங்கியுள்ளது.
# எட்வேர்ட் சுனோவ்டன்

## வெளியிணைப்புகள்

- http://www.gnani.net/?p=1308
# த ஹாபிட் 3

**த காபிட்டு: த பாட்டிலே ஆப் த பைவ் அர்மிசு** என்பது 2014 ஆம் ஆண்டு பீட்டர் ஜாக்சன் இயக்கத்தில், பிரான் வால்சு, பிலிப்பா போயன்சு, பீட்டர் ஜாக்சன் மற்றும் கில்லெர்மோ டெல் டோரோ ஆகியோரின் திரைக்கதையில் வெளியான அமெரிக்க நாட்டு காவிய உயர் கனவுருப்புனைவு சாகசத் திரைப்படம் ஆகும். இது 1937 ஆம் ஆண்டு ஜே. ஆர். ஆர். டோல்கீன் எழுதிய த காபிட்டு நாவலை அடிப்படையாகக் கொண்டு உருவாக்கப்பட்டது. மற்றும் 2013 ஆம் ஆண்டு வெளியான த டெசோலேசன் ஆப் சிமாக் படத்தின் படத்தின் தொடர்ச்சியாகவும், த காபிட்டு படத்தொடரின் இறுதி படமும் ஆகும்.  
இந்த திரைப்படத்தில் இயன் மெக்கெல்லன், மார்டின் பிறீமன், ரிச்சர்ட் ஆர்மிட்டேச், இவாஞ்சலீன் லில்லி, லீ பேஸ், லூக் எவன்ஸ், பெனடிக்ட் கம்பர்பேட்ச், கென் சாட், ஜேம்ஸ் நெஸ்பிட், பில்லி கோனோலி, கிரஹாம் மெக்டவிஷ், ரியான் கேஜ், கேட் பிளான்சேட், இயன் ஹோல்ம், கிறிஸ்டோபர் லீ, அய்டன் துர்நேர், டீன் ஓகோர்மான், கியூகோ வீவிங் மற்றும் ஆர்லாந்தோ புளூம் ஆகியோர் நடித்துள்ளார்கள். இது 2020 இல் நடிகர் இயன் ஹோல்ம் என்பவர் இறப்பதற்கு முன் அவர் நடித்த இறுதிப் படமாகவும், லீயின் இறுதி நேரடி-நடவடிக்கைப் பாத்திரமாகவும் இருந்தது, இருப்பினும் 2015 இல் அவர் இறந்த பிறகு வெளியான பல படங்களில் அவர் குரல் நடிகராகக் காட்டப்படுவார்.  
இந்த படம் இலண்டனில் 1 திசம்பர் 2014 அன்று திரையிடப்பட்டது, பின்னர் 11 திசம்பர் 2014 அன்று நியூசிலாந்திலும், 17 திசம்பர் 2014 அன்று அமெரிக்காவிலும் வார்னர் புரோஸ். பிக்சர்ஸ் மூலம் வெளியிடப்பட்டது. இப்படம் பெரும்பாலும் விமர்சகர்களிடமிருந்து நேர்மறையான விமர்சனங்களைப் பெற்றது மற்றும் உலகளவில் $962.2 மில்லியனுக்கு மேல் வசூலித்தது, இது 2014 ஆம் ஆண்டில் இரண்டாவது அதிக வசூல் செய்த திரைப்படமாக அமைந்தது. 87ஆவது அகாதமி விருதுகளில் சிறந்த இசை இயக்கத்திற்கு பரிந்துரைக்கப்பட்டது.
# கமல்சித் எஸ் பாவா

**கமல்சித் எஸ் பாவா** (Kamaljit S. Bawa)(இந்தியாவின் பஞ்சாப் மாநிலத்தில், ஏப்ரல் 7, 1939 அன்று பிறந்தார்) கமல்ஜித் சிங் பாவா ஒரு பரிணாம சுற்று சூழல், பாதுகாப்பு உயிரியல் ஆர்வலர். இவர் மாசசூசெட்ஸ், பாஸ்டன் பல்கலைக்கழகத்தில் உயிரியல் துறையில் புகழ்பெற்ற பேராசிரியர். இவர் அசோகா டிரஸ்ட் எனப்படும் சுற்றுச்சூழல் மற்றும் சுற்றுச்சூழல் குறித்த ஆராய்ச்சிக்கான (ATREE) தன்னார்வ தொண்டு நிறுவனத்தின் நிறுவனர் ஆவார். 2012 ஆம் ஆண்டில், பாவா முதல் குன்னேராஸ் பேண்தகுநிலை விருது, பேண்தகுநிலை குறித்த ஆராய்ச்சிக்காக உலகின் முக்கிய சர்வதேச விருது பெற்றார். இவர் கலை மற்றும் அறிவியல் துறையில் அமெரிக்கன் அகாடமியால் தேர்ந்தெடுக்கப்பட்ட உறுப்பினராகவும் உள்ளார்.. இமயமலையில் உள்ள காலநிலை மாற்றம்குறித்த அவரது முன்னோடி ஆராய்ச்சிக்காக சுமார் 100,000 அமெரிக்க டாலர் மதிப்புமிக்க மிடோரி பரிசு வென்றுள்ளார்.
# தமிழ்நாடு பட்டா பாஸ் புத்தக சட்டம், 1983

**தமிழ்நாடு பட்டா பாஸ் புத்தக சட்டம், 1983** விவசாய நிலங்களை வைத்திருப்பவர்களுக்கு பட்டா பாஸ் புத்தகம் வழங்குவதற்காக சுதந்திர இந்தியாவின் 34வது ஆண்டில் உருவாக்கப்பட்டது.  
விவசாய நிலத்தின் பரப்பு உரிமை மாற்றம் பற்றிய விவரங்கள் போன்றவற்றை குறிக்க தமிழ்நாடு பட்டா பாஸ் புத்தக சட்டம், 1983 ஆம் ஆண்டு 1980-84 ஏழாவது சட்டப்பேரவையில் நிறைவேற்றப்பட்டது.
# தமிழ்நாடு பட்டா பாஸ் புத்தக சட்டம், 1983

## பொருந்துந்தன்மை

- விவசாயம்
- எருவிற்கான பயிர் வளர்ப்பு
- பால் பண்ணை
- கோழி வளர்ப்பு
- மரங்கள் வளர்ந்து
சார்ந்த நிலங்கள்
# தமிழ்நாடு பட்டா பாஸ் புத்தக சட்டம், 1983

## பட்டா வழங்கும் முறை

1. ஒரு நிலத்தின் உரிமையாளர் தாசில்தாரிடம் உரிய மனு கொடுக்கும் பட்சத்தில் அதனை அவர் பரீசீலித்து பட்டா பாஸ் புத்தகம் வழங்குவார்
1. இது ஒரு தாலுகா அளவில் வழங்கப்படும்
1. ஒரு தாலுகாவில் பட்டா வழங்கப்படும் பொழுது தாசில்தார் குறிப்பிட்ட கிராமங்களில் பட்டா வழங்குவதாக அறிவிக்க வேண்டும்
# தமிழ்நாடு பட்டா பாஸ் புத்தக சட்டம், 1983

## பட்டா பாஸ் புத்தகத்தின் உள்ளடக்கங்கள்

1. புல எண் அல்லது துணை பிரிவு எண் அல்லது வட்டாரத்தில் பரவலாக அழைக்கப்பெறும் நிலத்தின் பெயர்
1. உரிமையாளரின் பெயர் மற்றும் முகவரி
1. நிலம் குறித்த இதர 588 950 7 Natham Alanthurai covai 641101
தகவல்கள்Ramathaal patta details pls
# பாரம்பரிய நெல்

**பாரம்பரிய நெல் விதைகள்** பழைமையான நெல் விதை வகைகளைக் குறிக்கும்.
இந்தியாவில் 200000 மேற்பட்ட நெல் வகைகள் இருந்துள்ளதாக அறியப்படுகிறது. இந்தியாவில் பசுமைப்புரட்சியின் விளைவாக பல பாரம்பரிய நெல் வகைகள் அழிந்து பட்டன.  
1959 ஆம் ஆண்டு இந்தியாவின் கட்டக் பகுதியில் அமைந்திருந்த மைய அரிசி ஆராய்ச்சி நிறுவன இயக்குநர் டாக்டர் ஆர்.எச். ரிச்சாரியா, இந்தியாவிற்கு அதிக விளைச்சல் தரும் பாரம்பரிய விதை நெல் வகைகளை சேகரித்து அவற்றை பயன்படுத்துவதே உகந்தது என்றும் நவீன ஐ.ஆர்.ஆர் வகை வீரிய நெல் விதைகள் நோய் பரப்பக்கூடியவை என்றும் எடுத்துக்கூறி நவீன ரகத்திற்கு அனுமதி மறுத்து அதன் விளைவாக மாற்றம் செய்யப்பட்டு, பிற்காலத்தில் நோயுற்று வறுமையில் வாடி இறந்தார்.  
பின்னர் அப்பதவிக்கு வந்த டாக்டர் எம்.எசு. சுவாமிநாதன் மற்றும் மற்ற இயக்குநர்களாலும் டாக்டர் ஆர். எச். ரிச்சாரியா சேகரித்திருந்த பாரம்பரிய வகை விதைநெல்கள் காணாமல் போனதைப்பற்றிக் கூற இயலவில்லை. டாக்டர் எம்.எசு. சுவாமிநாதன் காலத்தில் சிறப்பு பெற்ற பசுமைப்புரட்சியில் அதிக விளைச்சல் தரும் நவீன வகைகள் முக்கியத்துவம் தரப்பட்டு, பாரம்பரிய நெல் விதைகள் இந்தியாவில் மறையத்தொடங்கின.  
விவசாயிகளிடையே பாரம்பரிய நெல் விதைகளை விற்பனைக்கு அரசு கொணர வேண்டும் என்ற எதிர்பார்ப்பும் உள்ளது.
# பாரம்பரிய நெல்

## பாதுகாப்பு முயற்சிகள்

பசுமைப் புரட்சியின் விளைவாக நெல் உற்பத்தி பெருகியபொழுதும் பல ஆண்டுகளுக்குப் பின்னரே ரசாயன உரத்தால் ஏற்பட்ட பின்விளைவுகள் பயன்படுத்துவோரிடம் ஏற்படுவது உணரப்பட்டது. இதனால் இயற்கை விவசாயத்தில் தயாரிக்கப்படும் பொருட்களுக்கு முன்னுரிமை தந்து உடல்நலம் பேணும் செயலில் பாரம்பரிய நெல் விதைகளைப் பாதுகாக்க முயற்சிகள் செய்யப்படுகின்றன.
இந்தியாவெங்கும் பாரம்பரிய நெல் ரகங்களைப் பாதுகாக்கும் முயற்சி தனிநபர்கள் அல்லது அமைப்புகள் மூலம் செய்யப்படுகின்றது.
# பாரம்பரிய நெல்

## பாதுகாப்பு முயற்சிகள்

### பாதுகாக்கும் முன்னெடுப்புகள், அமைப்புகள், நடவடிக்கைகள்

- கிரியேட் என்கிற தொண்டு நிறுவன அமைப்பு நமது நெல்லைக் காப்போம் என்ற திட்டச் செயல்பாட்டின் (Project) மூலமாக பாரம்பரிய நெல் வகைகள் காக்கும் முயற்சியில் ஈடுபட்டுள்ளது. 2006 லிருந்து ஆண்டு தோறும் மே கடைசி வாரத்தில் திருத்துறைப்பூண்டி அருகேயுள்ள ஆதிரெங்கம் கிராமத்தில் நெல் திருவிழா நடத்தப்படுகிறது. தமிழ்நாடு முழுவதும் இதுவரை 18 ஆயிரம் விவசாயிகளுக்குப் பாரம்பரிய விதை நெல் வகைகளை விநியோகித்துள்ளார்கள் என அறியப்படுகிறது.  
- நட்வர் சாரங்கி (77 வயது) எனும் ஒடிசா மாநிலம், கட்டாக் மாவட்டத்தின் நரிசு கிராமத்தின் ஓய்வுபெற்ற பள்ளித் தலைமையாசிரியர் சுமார் 400 பாரம்பரிய நெல் ரகங்களை மீட்டு, பாதுகாத்துள்ளார். இவை விவசாயிகளுக்கு வழங்கப்படுகின்றன. தமிழ்நாடு மற்றும் கேரளா விவசாயிகள் இவரிடம் இருந்து மருத்துவ குணம் கொண்ட நெல் ரகங்களைப்பெறுகின்றனர்.  
- உளுந்தூர்பேட்டை, சிரீசாரதா ஆசிரமம், ‘அட்சய கிருசி கேந்திரா’ (வேளாண்மை மையம்) பாரம்பரிய நெல் வகைகளில் 150 வகைகளை சேகரித்து, விழுப்புரம் மாவட்டத்து விவசாயிகளுக்கு பாரம்பரிய விதைநெல் இலவசமாக வழங்கிப் பயிரிட ஊக்குவிப்பதன் மூலமாகவும் பாரம்பரிய நெல் விதைகளைப் பாதுகாத்து வருகின்றது.இதன் மூலம் பாரம்பரிய நெற்பயிரை 120 கிராமங்களைச் சேர்ந்த 1,500 பெண்விவசாயிகள் பயிரிட்டு பலனடைந்துள்ளனர்.  
- கர்நாடகத்தைச் சேர்ந்த பட்டதாரி விவசாயி சிரீனிவாசமூர்த்தி, இயற்கை விவசாய முறையின் உதவியுடன் பாரம்பரியமான 200 நெல் வகைகளைப் புதுப்பித்துள்ளார்.  
- புதுக்கோட்டைப் பகுதியில் வறட்சி மற்றும் நோய்த்தாக்குதலைத் தாக்குபிடிக்கும் பாரம்பரிய நெல் வகைகளை மீட்டெடுக்கும் பணியில் புதுக்கோட்டை இயற்கை விவசாயிகள் 24 வகையான பாரம்பரியமான நெல் வகைகளை மீட்டெடுத்துள்ளனர்.
# பாரம்பரிய நெல்

## சிறப்புகள்

### மருத்துவ குணங்கள்

பாரம்பரிய நெல் ரகங்கள் ஒவ்வொன்றும் ஒவ்வொரு மருத்துவக் குணம் கொண்டவையாகவும், பொதுவாக அனைத்துமே எளிதில் சீரணமாகக்கூடியவையாகவும் மலச்சிக்கலை நீக்கும் தன்மை மற்றும் நரம்புகளை பலப்படுத்தும் தன்மை கொண்டவையாகவும் அறியப்படுகின்றன.
# பாரம்பரிய நெல்

## சிறப்புகள்

### பன்னோக்கு பயன்

நவீன ரக நெற்பயிர்கள் குறைவான உயரமே வளரக்கூடிய குட்டை ரகத்தைச் சேர்ந்தவை. ஆனால் பாரம்பரிய நெல் ரகங்கள் நீளமாக வளரக்கூடியவை. மாட்டுக்கு வைக்கோல், மண்ணுக்குத் தழைச்சத்து, விவசாயிக்கு நெல் என பன்னோக்கில் பயன் தரக்கூடியவையாக பாரம்பரிய நெல் ரகங்கள் அமைகின்றன.
# பாரம்பரிய நெல்

## இலங்கையில்

இலங்கையில் மிகக் குறைந்த அளவில் பாரம்பரிய நெல் வருக்கங்கள் இன்னும் பயிர்செய்யப்படுகின்றன. இவற்றில் சீனட்டி நெல் முக்கியமானது. இது சிவப்பு, வெள்ளை என இரு வகையான சீனட்டி நெல் வகைகள் காணப்படுகின்றன. மறைந்த பாரம்பரிய வருக்கங்களாக முருங்கக்காயன், பச்சைப் பெருமாள், இளங்கலையன்,முல்லை நெல், மணல்வாரி முதலானவற்றைக் கூறலாம். இலங்கை குருநாகல் மாவட்டத்தில் பாரம்பரிய நெற்பயிர்களை பயிரிடத் திட்டமிடப்பட்டுள்ளது.
# பாரம்பரிய நெல்

## பாரம்பரிய நெல் வகைகள்

1. அன்னமிளகி
1. அறுபதாங்குறுவை
1. இறவைப் பாண்டி
1. பூங்கார்
1. கேரளசுந்தரி
1. குழியடிச்சான் (குழி வெடிச்சான்)
1. குள்ளங்கார்
1. மைசூர்மல்லி
1. குடவாழை
1. கட்டுடை ஓனான் என்ற காட்டுயானம்
1. காட்டுப்பொன்னி
1. வெள்ளைக்கார்
1. மஞ்சள் பொன்னி
1. கருப்புச் சீரகச்சம்பா
1. கட்டிச்சம்பா
1. குருவிக்கார்
1. வரப்புக் குடைஞ்சான்
1. குறுவைக் களஞ்சியம்
1. கம்பஞ்சம்பா
1. பொம்மி
1. காலா நமக்
1. திருப்பதிசாரம்
1. அனந்தனூர் சன்னம்
1. பிசினி
1. வெள்ளைக் குருவிக்கார்
1. விட்டுணுபோகம்
1. மொழிக்கருப்புச் சம்பா
1. காட்டுச் சம்பா
1. கருங்குறுவை
1. தேங்காய்ப்பூச்சம்பா
1. காட்டுக் குத்தாளம்
1. சேலம் சம்பா
1. பாசுமதி
1. புழுதிச் சம்பா
1. பால் குடவாழை
1. வாசனை சீரகச்சம்பா
1. கொசுவக் குத்தாளை
1. இலுப்பைப்பூச்சம்பா
1. துளசிவாச சீரகச்சம்பா
1. சின்னப்பொன்னி
1. வெள்ளைப்பொன்னி
1. கொட்டாரச் சம்பா
1. சீரகச்சம்பா
1. கைவிரச்சம்பா
1. கந்தசாலா
1. பனங்காட்டுக் குடவாழை
1. சன்னச் சம்பா  
1. செம்பிளிச் சம்பா
1. நவரா
1. கருத்தக்கார்
1. ஆத்தூர் கிச்சலி சம்பா
1. சேலம் சன்னா
1. தூயமல்லி
1. வாழைப்பூச் சம்பா
1. ஆற்காடு கிச்சலி
1. தங்கச்சம்பா
1. நீலச்சம்பா
1. மணல்வாரி
1. கருடன் சம்பா
1. கட்டைச் சம்பா
1. குந்தாவி
1. சிகப்புக் குருவிக்கார்
1. கூம்பாளை
1. வல்லரகன்
1. கௌனி
1. பூவன் சம்பா
1. முற்றின சன்னம்
1. சண்டிக்கார் (சண்டிகார்)
1. கருப்புக் கவுனி
1. மாப்பிள்ளைச் சம்பா
1. மடுமுழுங்கி
1. ஒட்டடம்
1. வாடன் சம்பா
1. சம்பா மோசனம்
1. கண்டவாரிச் சம்பா
1. வெள்ளை மிளகுச் சம்பா
1. காடைக் கழுத்தான்
1. நீலஞ்சம்பா
1. சவ்வாதுமலை நெல்
1. வைகுண்டா
1. கப்பக்கார்
1. கலியன் சம்பா
1. அடுக்கு நெல்
1. செங்கார்
1. ராசமன்னார்
1. சொர்ணவாரி
1. வெள்ளைக் குடவாழை
1. சூலக்குணுவை
1. நொறுங்கன்
1. பூம்பாளை
1. வாளன்
1. கொத்தமல்லிச் சம்பா
1. சொர்ணமசூரி
1. பயகுண்டா
1. பச்சைப் பெருமாள்
1. வசரமுண்டான்
1. கோணக்குறுவை
1. புழுதிக்கார்
1. கருப்புப் பாசுமதி
1. வீதிவடங்கான்
1. கண்டசாலி
1. அம்யோ மோகர்
1. கொள்ளிக்கார்
1. ராசபோகம்
1. செம்பினிப் பொன்னி
1. பெரும் கூம்பாழை
1. டெல்லி போகலு
1. கச்சக் கூம்பாழை
1. மதிமுனி
1. கல்லுருண்டையான் (கல்லுருண்டை)
1. ரசகடம்
1. கொச்சின் சம்பா
1. செம்பாளை
1. வெளியான்
1. ராசமுடி
1. அறுபதாம் சம்பா
1. காட்டு வாணிபம்
1. சடைக்கார்
1. சம்யா
1. மரநெல்
1. செம்பினிப் பிரியன்
1. காசுமீர் டால்
1. கார் நெல்
1. மொட்டக்கூர்
1. ராமகல்லி
1. சீரா
1. சுடர்கால்
1. பதரியா
1. சுதர்
1. திமாரி கமோடு
1. சல்சிரா
1. மல் காமோடு
1. ரட்னசுடி
1. ஆலு உப்பலு
1. சித்த சன்னா
1. வரேடப்பன சேன்
1. சிட்டிகா நெல்
1. கரிகசவலி
1. கரிசாடி
1. சன்னக்கி நெல்
1. கட்கா
1. சிங்கினிகார்
1. செம்பாலை
1. மிளகி
1. யானைக் கொம்பன்
1. வால் சிவப்பு
1. சித்திரை கார்
1. சிவப்பு சித்திரை கார்
1. முருங்கைக் கார்
1. நூற்றிப் பத்து
1. கள்ளிமடையான்
1. குதிரைவால் சம்பா
1. சின்னச் சம்பா
1. பிச்சாவரை
1. வெள்ளை குறுவை கார்
1. சூரன் குறுவை
1. சூலை குறுவை
1. சிவப்புக் கவுணி
1. மிளகுச் சம்பா
1. கார்
1. உவர்முண்டான்
1. ஒட்டடையான்
1. களர் பாலை
1. கூம்வாளை
1. முட்டைக்கார் (முட்டக்கார்)
1. முட்டைச் சம்பா
1. பெருங்கார்
# பாரம்பரிய நெல்

## மேலும் பார்க்க

- தமிழ்நாட்டின் பாரம்பரிய நெல் வகைகளின் பட்டியல்
- இலங்கையின் பாரம்பரிய அரிசி
# பஞ்சவன்மாதேவீச்சரம்

**பஞ்சவன்மாதேவீச்சரம்** (பஞ்சவன் மாதேவி பள்ளிப்படைக் கோயில்) என்பது தமிழ்நாட்டின் தஞ்சாவூர் மாவட்டம் பட்டீஸ்வரத்திற்கும் திருவிடைமருதூருக்கும் அருகே அமைந்துள்ள பழையாறை கிராமத்தில் இருக்கும் ஒரு பள்ளிப்படைக் கோயில் ஆகும். பட்டீஸ்வரத்திலிருந்து திருமேற்றளிக்குச் செல்லும் சாலையில் இப்பள்ளிப்படை அமைந்துள்ளது. இக்கோயிலை உள்ளூர் மக்கள் ரமசாமி கோயில் என அழைக்கின்றனர்
# பஞ்சவன்மாதேவீச்சரம்

## வரலாறு

இந்த பள்ளிப்படை முதலாம் இராஜராஜ சோழனின் தேவியும், பழுவேட்டரையரின் மகளுமாகிய பஞ்சவன் மாதேவியின் நினைவாக முதலாம் இராசேந்திரனால் அவ்வம்மையாரைப் பள்ளிப்படுத்தி எடுக்கப்பெற்ற கற்றளியே பள்ளிப்படை கோயிலாகும். இராசேந்திர சோழனுக்கு பஞ்சவன் மாதேவி சிற்றன்னை ஆவார். பஞ்சவன் மாதேவியின் உடலைப் புதைத்து அதன்மேல் லிங்கத்தைப் பிரதிட்டை செய்து கட்டப்பட்ட பள்ளிப்படை என்பது இதன் சிறப்பு. கோயிலின் உள்ளே முன் பகுதியில் பஞ்சவன் மாதேவியின் சிலை உள்ளது. கோயில் பழுவேட்டரைர்ய கட்டுமான வடிவத்தைப் பிரதிபலிக்கும் தன்மையைக் கொண்டவை. இராஜேந்திர சோழன் எடுத்த இக்கற்கோயில் திருமலைராயன் ஆற்றின் வடகரையில் அமைந்துள்ளது
# பஞ்சவன்மாதேவீச்சரம்

## அமைப்பு

கருவறை, அர்த்தமண்டபம், முன்மண்டபம் அதனுடன் இணைந்த அம்மன் கோயில்கள் பரிவாராலயமாக சண்டீசர் கோயில், கிழக்குக் கோபுர வாயில் ஆகியவற்றோடு பஞ்சவன்மாதேவீச்சரம் அமைந்துள்ளது. அர்த்தமண்டபத்திலுள்ள ரிஷபமும், அங்குள்ள சிம்மத்தூண் ஒன்றும் பழுவேட்டரையர்களின் கலை அமைதியோடு விளங்குகின்றன.
# பஞ்சவன்மாதேவீச்சரம்

## சீரமைப்பு, தற்போதைய நிலை

பல ஆண்டுகளுக்கு முன்பு வரை கோயிலுக்குள் செல்வதென்றால் ஒரு தோப்பிற்குள் செடிகொடிகள் மண்டிக்கிடக்கும் இடத்தில் புதர்கள் நிறைந்த சூழலில் பார்க்கவேண்டிய அவல நிலை இருந்தது. அனைத்தையும் கடந்து கோயிலுக்குள் சென்றால் அதிக எண்ணிக்கையிலான வவ்வால்கள் நம் முன் சுற்றி வந்து பயமுறுத்தி மூலவரைப் பார்க்க அனுமதிக்காது. பராமரிப்பின்றி அழிவின் நிலையில் இருந்த இந்தப் பள்ளிப்படைக் கோயில் பார்க்கவே இயலாதவாறு புதர் மண்டிப்போய் பாழ்பட்டு போனது. என்றாலும், இக்கோயில் 1978 இல் தமிழ்நாட்டு தொல்லியல்துறையால் கண்டறியப்பட்டு சீரமைக்கப்பட்டது. தற்போது கட்டுமானத்தில் சில இடங்களில் மீண்டும் செடிகள் முளைக்க ஆரம்பித்துள்ளன.
# கும்பகோணம் சாரங்கபாணி சுவாமி கோயில்

**சாரங்கபாணி சுவாமி கோயில்** அல்லது ***திருக்குடந்தை*** என்பது தமிழ்நாட்டின் தஞ்சாவூர் மாவட்டம் கும்பகோணம் நகரில் அமைந்துள்ளது. இது 108 திவ்ய தேசங்களில் ஸ்ரீரங்கம், திருப்பதிக்கு அடுத்ததாகப் போற்றப்படுகிறது. சோழ நாட்டு பன்னிரெண்டாவது திருத்தலம் ஆகும். இக்கோயில் நாலாயிரத் திவ்ய பிரபந்தம் விளைந்த திருத்தலமாகக் கருதப்படும் பெருமையுடையது. ஆழ்வார்கள் தம் பிரபந்தங்களில் இப்பெருமானை ***குடந்தைக் கிடந்தான்*** என்று அழகுற அழைக்கின்றனர். இக்கோவிலில் மூலவராக ஆராவமுதன் எனும் சாரங்கபாணி பெருமாள் எழுந்தருளியுள்ளார். திருவரங்கனின் புகழைக் கூறும் பஞ்சரங்க திருத்தலங்களில் ஒன்றாகவும் இக்கோயில் விளங்குகின்றது.  
கும்பகோணத்திலுள்ள வைணவக் கோவில்களில் மிகப் பழைமை வாய்ந்தது சாரங்கபாணி கோவிலாகும். இது ஆழ்வார்களின் பாடல் பெற்ற தலம் ஆகும். கருவறையிலுள்ள தெய்வங்கள் அழகுற அமைக்கப்பட்டுள்ளன. இக்கோவிலின் நடுப்பகுதி தேரின் அமைப்பைக் கொண்டுள்ளது. இதன் குதிரைகள், யானைகள் ஆகியவையும், சக்கரங்களும், கல்லினால் ஆனவை. இக்கல்தேர் ஒரு சிறந்த கலைப்படைப்பு. இங்குள்ள கோபுரத்தில் நாட்டிய சாஸ்திரத்தின் 108 கரண வகைகள் சிற்பங்களாகச் செதுக்கப்பட்டிருப்பது இக்கோவிலின் மற்றொரு சிறப்பாகும். சோழர்களால் கட்டப்பட்டது. இக்கோவிலின் கலைநயம் மிகுந்த சிற்பங்கள், தூண்கள் கொண்ட மண்டபங்கள் மற்றும் கோபுரங்கள் ஆகியவை தஞ்சை நாயக்க மன்னர்களால் கட்டப்பட்டவையாகும்.
# கும்பகோணம் சாரங்கபாணி சுவாமி கோயில்

## புராணம்

இந்து புராணத்தின் படி, பொற்றாமரை குளத்தின் கரையில் தவம் செய்த ஹேமரிஷி என்ற முனிவருக்காக இந்துக் கடவுளான விஷ்ணுவின் அவதாரமான வைணவ தெய்வம் சாரங்கபாணி தோன்றினார். ஒருமுறை, பிருகு முனிவர், விஷ்ணுவை அவரது இருப்பிடமான பாற்கடலில், சந்திக்க விரும்பினார். முனிவரால் விஷ்ணுவின் கவனத்தை ஈர்க்க இயலவில்லை. அதனால் ஏற்பட்ட கோபத்தில், முனிவர், விஷ்ணுவை மார்பில் உதைத்தார். ஆனால், விஷ்ணு, கோபத்தைக் காட்டாமல் அமைதியாக இருந்தார். இதனால், விஷ்ணுவின் மார்பில் வசிக்கும் மகாலட்சுமி கோபமடைந்தார். அவர் வைகுண்டத்தை விட்டு பூமியை அடைந்து பத்மாவதி வடிவத்தை எடுத்தார். விஷ்ணு அவரைப் பின்தொடர்ந்து அவளை மணந்தார். பத்மாவதிக்கு பழைய நினைவுகள் திரும்பின. அதனால், மீண்டும் விஷ்ணுவிடம் கோபம் ஏற்பட்டது. மகாலட்சுமியின் கோபத்தைத் தவிர்க்க, விஷ்ணு கோயிலின் நிலத்தடி அறையில் பாதாள சீனிவாசராக வசித்து வந்தார். இதற்கிடையில், பிருகு முனிவர் விஷ்ணுவிடம் மன்னிப்பு கோரினார். மற்றும் மகாலட்சுமியை தனது அடுத்த பிறவியில், தனது மகள் கோமளவல்லியாக பிறக்கும்படி கேட்டுக்கொண்டார்.  
அடுத்த பிறவியில், முனிவர் ஹேமரிஷியாகப் பிறந்தார். மகாலட்சுமியைத் தனது மகளாக அடைய தவம் செய்தார். மகாலட்சுமியை சமாதானப்படுத்தி, அவரைத் திருமணம் செய்து கொள்வதற்காக, விஷ்ணு, அருகிலுள்ள சோமேஸ்வரர் கோவிலில் தங்கியிருந்தார். இறுதியில், மகாலட்சுமியின் கோபம் தணிந்ததால், இவர்களின் திருமணம் இனிதே நடந்தது. சாரங்கபாணி ("கையில் வில் வைத்திருப்பவர்") என்ற பெயர் சமசுகிருத வார்த்தையான சாரங்கத்தில் இருந்து உருவானது. சாரங்கம் என்றால் விஷ்ணுவின் வில் என்றும், பாணி என்றால் கை என்றும் பொருள் ஆகிறது.